Keld Albrechtsen (EL), 2004-02-18:
Jeg synes, det har været en overordentlig interessant debat, vi har haft i dag, både om det stykke motorvej, man nu beslutter at bygge, og som er lige så overflødigt som de strækninger, som man allerede har bygget, fordi det kun har skabt større og ikke mindre trafikproblemer lige fra starten i Århus og hele vejen ud gennem Silkeborg.
I det område i Århus, hvor jeg bor, kan man, når man kigger ud over Østjyllands natur, se disse enorme anlæg pynte
De lokale veje, vi bor ved, bliver spærret af, og der skal gennemføres dybt uhensigtsmæssige trafikreguleringer som følge af projektet.
Man har flyttet rundt på en hel masse trafik og skabt noget mere trafik, end det var nødvendigt.
Som hr. Morten Homann ganske korrekt påpegede, har vi her at gøre med et projekt, hvis samlede planlægning, når vi ser historisk på det, er noget af det mest kaotiske og uigennemtænkte og - vil jeg også hævde - i virkeligheden udemokratiske, vi kan forestille os.
Man har handlet, uden at det har været gennemtænkt og gennemskueligt, og uden at man endnu den dag i dag har en klar forestilling om, hvad det er, man skal nå frem til i den sidste ende.
Det er i alle henseender et dybt beklageligt projekt, og det er endnu mere dybt beklageligt, at man oven i alle de penge, der er spildt, forestiller sig, at man bare skal fortsætte med at poste penge ud over dem, man allerede har brugt.
Det er et projekt, som skal fortsætte frem til 2014, og det vil sige, at når man bliver færdig med det, er det nogenlunde på det tidspunkt, hvor der ikke længere er olie til at fremstille benzin til bilerne af, og så vil det kunne stå som et monument over tidligere tiders dårskab.
Jeg synes, det er fantastisk velgennemtænkt.
Der har været nogle interessante betragtninger.
Hr. Lidegaard nævnte, at projektet har sammenhæng med trafikforliget, og til det vil jeg sige, at hvis hr. Martin Lidegaard virkelig havde gjort sit arbejde godt nok i forbindelse med trafikforliget, havde han fået overført disse 628 mio. kr., som han nu vil give ministeren til at bygge endnu et stykke overflødig motorvej, til skinnereparationer eller bygning af dobbeltspor eller alle de andre påtrængende opgaver, vi alle er enige om skal løses for at få togtrafikken til at fungere.
Jeg håber, at bl.a. hr. Lidegaard vil være enig med mig i, at der er langt, langt større samfundsnytte i at bruge 600 mio. kr. på at få togtrafikken til at fungere effektivt end i at plastre et stykke af Jylland til med asfalt.
Det håber jeg at alle kan se og være enige i, for sådan er kendsgerningerne jo: Hvis man måler samfundsnytten af at bruge 600 mio. kr. på at asfaltere et stykke af Jylland og af at få togene til at køre effektivt på vort jernbanenet, er der altså ingen tvivl
om, hvor de penge gør størst gavn.
Så har der været en diskussion om afslutningen af projektet, altså den sidste strækning fra øst til vest for Silkeborg.
Jeg synes, det var meget positivt med den klare tilkendegivelse, der kom fra hr. Martin Lidegaard om, at det bliver ikke med radikale stemmer, man lægger vejen over Gudenåen, men jeg hørte selvfølgelig også hr. Poul Andersens spørgsmål og hans melding om, at Socialdemokraterne i værste fald kunne finde på at indgå en aftale med den nuværende regering allerede inden næste folketingsvalg for på den måde at spille Det Radikale Venstre af banen.
Så kan vi vel sove i nogenlunde tryg forvisning om, at den aftale, hr. Poul Andersen håber han kan opnå, inden valget udskrives, først vil komme efter valget, og dermed vil det veto, hr. Martin Lidegaard talte om, træde i kraft i forbindelse med dannelsen af en kommende SR-regering.
Det var godt forsøgt af hr. Poul Andersen, men nej!